זו בהחלט נראתה כמו פציעה מדאיגה: אנתוני דייויס נפגע הבוקר (רביעי), במהלך משחקה של הלייקרס מול ניו יורק ניקס, ויצא מהמגרש פחות משלוש דקות לסיום הרבע השלישי. ההערכות בלוס אנג'לס מדברות על כך שהוא צפוי להחמיץ את המשחקים מול אוקלהומה סיטי ודאלאס מאבריקס. ע"פ דיווחים, הסנטר עבר בדיקת רנטגן שיצאה שלילית, אך הוא עדיין סובל מכאבים ולכן ייעדר בזמן הקרוב.
שמו של דייויס עלה לכותרות לאחרונה בהקשר אחר, בעקבות סירובו של הסנטר לחתום על חוזה מקסימום בלייקרס. ההצעה עמדה על 146 מיליון דולר לארבע שנים, ודייויס דחה אותה כדי להפוך לשחקן חופשי בקיץ. עם זאת, כאמור, זה לא אומר שהוא בהכרח יעזוב, אלא (כך ע"פ הדיווחים) תינתן לו מקפצה לחוזה טוב יותר בקיץ.
בנוסף לאנתוני אחד, זה היה הערב של אנתוני אחר: כרמלו רשם את הרגע הגדול שלו מאז הקאמבק לליגה הטובה בעולם, במדיה של פורטלנד, כשקלע סל ניצחון גדול ארבע שניות לסיום המפגש עם האלופה טורונטו ראפטורס. "זו הזריקה שאני עובד עליה", הצטנע בסיום, "אני סומך על העבודה שלי והפעם זה הצליח".
"ראינו את זה בעבר", פרגן לאנתוני חברו לקבוצה דמיאן לילארד. "זה רק עניין של הזדמנות. ברגע שהוא התרומם לזריקה, ידעתי שזה הולך להיכנס". גם הרשת הגיבה לסל הניצחון של הכוכב, בהתרגשות המתאימה.